Billboard

**Billboard** je americký týždenník, ktorý sa venuje hudobnému priemyslu. Zverejňuje viaceré svetovo uznávané hudobné rebríčky, ktoré na týždennej báze sledujú popularitu skladieb a hudobných albumov v rôznych kategóriách. 

Najpopulárnejším rebríčkom je *[[Billboard Hot 100]]* (horúca stovka Billboardu), v ktorom je hodnotených sto najpopulárnejších skladieb bez ohľadu na žáner a je najčastejšie používaným meradlom pre ich hodnotenie v USA. 

*[[Billboard 200]]* je obdobný rebríček určený pre hodnotenie predaja hudobných albumov.

## Rebríčky Billboardu

4. januára, 1936 magazín Billboard publikoval svoju prvú hudobnú hitparádu a od 20. júla, 1940 bol v Billboarde publikovaný prvý vypočítaný rebríček popularity. Od roku 1958 sa rebríček *Hot 100* vypočítava z kombinácie predaja singlov a frekvencie vysielania v rádiách.

Do dneška sú najpopulárnejšími umelcami v rebríčkoch Billboradu The Beatles, Elvis Presley, Madonna, Michael Jackson, The Bee Gees, The Supremes, Mariah Carey, Janet Jackson, Bing Crosby, Pink Floyd, Whitney Houston a Elton John.

## Metodológie merania v rebríčkoch popularity
 
V súčasnosti Billboard používa na sledovanie predaja singlov, albumov videí a DVD systém nazvaný *Nielsen Soundscan*. V zásade je to systém, ktorý registruje predaj na registračnej pokladni predajne, ktorá tento systém umožňuje. Billboard taktiež používa systém, nazvaný *Broadcast Data System* (*BDS*), ktorý je založený na sledovaní vysielania v rádiách. Každá skladba má svoj tzv. *hudobný odtlačok*, ktorý je počas jej prehrania detegovaný systémom BDS. Tieto detekcie sú každý týždeň pridané od všetkých rozhlasových staníc na výpočet odvysielaní. Pri štatistikách je braný ohľad na denný čas vysielania a počúvanosť rádií.
 
Každý z rebríčkov Billboardu používa tento základný vzorec. Rebríčky sú rozdelené podľa posudzovaných predajcov a vysielacích staníc. Každý hudobný žáner má svoju poslucháčsku základňu a svojich stálych zákazníkov. Každý žáner je pod dohľadom špeciálneho tímu so svojim manažérom.

Pred rokmi bolo pre lepšiu sledovateľnosť na trhu nutné aby bola pieseň na trhu dostupná v singlovej verzii. V tom čase namiesto systémov *Soundscan* a *BDS*, sa pre registráciu do rebríčkov Billboardu používali manuálne predajcami a rozhlasovými stanicami vypĺňané reporty.

Systémy Soundscan a BDS sa prvýkrát začali používať pre rebríčky country singlov. Následne potom v roku 1991 sa tieto systémy použili pre rebríček *[[Billboard Hot 100]]* a pre rebríček R&B. V súčasnosti je používaná táto technológia pre všetky rebríčky Billboardu.

Pred septembrom 1995 boli single povolené pre rebríčky v týždni keď sa začali predávať a na základe bodov za prehrávanie v rádiách. Pravidlo bolo zmenené v septembri 1995, keď boli povolené iba debutujúce single po celom týždni predaja a kombinovali predaj s bodmi za hranie v rádiách. Týmto systémom hodnotenia sa dosiahlo, aby debutovalo viacej nahrávok na prvej pozícii.

V decembri 1998 bolo pravidlo znovu modifikované. Povolilo sa aby bola skladba hodnotená v rebríčkoch už podľa hranosti v rádiách bez ohľadu na to, či bola komerčne vydaná. Táto zmena reflektovala situáciu hudobnom priemysle. Pred týmto rozhodnutím boli rebríčky popularity skreslené, nakoľko v nich neboli zohľadnené na hudobných nosičoch nevydané hity z rádií a z vysielania MTV. Tento spôsob volil hudobný priemysel v nádeji, že vydaním hitu iba na albume zvýši jeho predajnosť.

Od roku 2005 zmenil Billboard svoju metodológiu tým, že začal sledovať aj predaj z digitálnych internetových obchodov (ako je napríklad iTunes) bez ohľadu na hranosť skladieb v rádiách.

## Druhy rebríčkov

Spočiatku mal Billboard oddelené rebríčky pre najhrávanejšie skladby na diskotékách, pre hranosť skladieb v jukeboxoch a pre predaj nahrávok na trhu. Mal aj zložený rebríček, v ktorom boli spojené všetky tieto hodnotenia, ktorý postupne narástol na najlepších (horúcich- *Hot*) 100, t. j. predchodcu neskoršieho rebríčka *[[Billboard Hot 100]]*. Publikovanie popularity skladieb v jukeboxoch bol ukončené 17. júna, 1957 a popularita skladieb na diskotékach prestala byť sledovaná od 28. júla, 1958. 13. októbra, 1958 sa ukončilo osobitné sledovanie predaja nahrávok. 28. júl, 1958 je dátum od ktorého sa vtedy pod názvom *Top 100* začalo používať kombinované sledovanie predaja a hranosti v rádiách a od nasledujúceho týždňa tento rebríček dostal svoj terajší názov *Billboard Hot 100*.

Teraz má Billboard svoje rebríčky *[[Billboard Hot 100]]* a *[[Billboard 200]]* rozdelené podľa najpopulárnejších hudobných žánrov: rock, country, dance, bluegrass, jazz, klasickú hudbu, R&B, rap, elektronickú hudbu, pop, latino, kresťanskú hudbu a dokonca aj pre telefónne zvonenia.

## Na konci roku

Na konci každého roku v decembri udeľuje Billboard svoju celoročnú cenu Billboard Music Awards podľa výsledkov zo všetkých svojich rebríčkov pre najlepší: singel /album/ a umelca (-cov). Výsledky sú potom publikované v koncoročnom hodnotení Billboardu a vydané ako *American Top 40* a vysielané v rádii *American Country Countdown*. 

Hodnotenie je časovo ohraničené od prvého decembrového týždňa minulého roku do posledného novembrového týždňa aktuálneho roku.

## Galéria

File:Billboard01 FirstIssue.jpg|Prvé vydanie
File:Billboard03 1896.jpg|Vianočné vydanie, 1896
File:Billboard02 10thAnniv.jpg|10. výročie, 1904


## Iné projekty

## Externé odkazy
* ''Billboard'' - oficiálna stránka


Kategória:Hudobné časopisy